C 132/126
SL
Uradni list Evropske unije
24.3.2022
četrtek 7. oktobra 2021
48. izraža obžalovanje zaradi prizadevanj ruske vlade, da si podredi civilno družbo, kar ima zelo negativen učinek na domorodna ljudstva, saj omejuje neodvisnost njihovih predstavništev in partnerstev v mednarodnih forumih ter ovira njihov dostop do zunanjih sredstev; ugotavlja, da se s podobnimi težavami srečujejo tudi druge nevladne organizacije, vključno z okoljskimi aktivisti;
49. izjavlja, da bi morale vse dejavnosti v arktični regiji, vključno z upravljanjem in trajnostno rabo arktičnih naravnih virov, spoštovati pravice domorodnih ljudstev in lokalnega prebivalstva ter jim koristiti; se v zvezi s tem zavzema za tesnejšo povezavo med podjetji, ki delujejo na Arktiki, in lokalnimi skupnostmi, da bi ustvarili gospodarske in raziskovalne priložnosti in delovna mesta ter spodbujali trajnostni razvoj virov, in podpira izvajanje standardov, kot sta Protokol o arktičnih naložbah in pobuda za globalni dogovor Organizacije združenih narodov; opozarja na obstoječe mednarodne instrumente, v katerih so določene pristojnosti, pravice in obveznosti držav glede upravljanja in trajnostne uporabe naravnih virov, ter vztraja, da je treba te instrumente še naprej v celoti spoštovati; poudarja, kako pomembno je zagotoviti medosebno sodelovanje, dostop do izobraževanja in poslovnih priložnosti ter podporo za mlade na Arktiki;
50. poudarja, kako pomembno je upoštevati želje, potrebe in izzive lokalnega prebivalstva, zlasti z vidika medosebnega sodelovanja, povezljivosti ter dostopa do interneta, izobraževanja, zdravstvenega varstva in zaposlitve, predvsem za mlade in za marginalizirane skupine; poudarja, da je treba posodobiti politiko za Arktiko z vključitvijo ambiciozne razsežnosti spola; poziva k večjemu financiranju programov, kot so program „sever-sever“ in drugi programi mobilnosti, namenjeni zlasti mladim, ki živijo na Arktiki, ter k večji podpori in sredstvom za pomoč prebivalcem Arktike pri prilagajanju na korenite spremembe, ki jih povzročajo podnebne spremembe;
51. ponovno poziva vse preostale države članice, naj nemudoma ratificirajo konvencijo Mednarodne organizacije dela št.
169 o domorodnih in plemenskih ljudstvih;
Znanost in znanje
52. poziva arktične države, naj izpolnijo svoje obveznosti iz Konvencije o biološki raznovrstnosti, zlasti v zvezi z ohranjanjem in situ; poziva vse države, naj zagotovijo, da se domorodna ljudstva in lokalne skupnosti na Arktiki vključijo v razprave in procese odločanja v ustreznih forumih mednarodne podnebne diplomacije in diplomacije na področju biotske raznovrstnosti; podpira priporočila domorodnih ljudstev za neposreden dostop do sredstev iz Zelenega podnebnega sklada za njihove trajnostne pobude za blaženje in prilagajanje;
53. poudarja pomembne prispevke EU in držav članic k polarni znanosti, ki bo nujna za razumevanje globalnih in lokalnih učinkov podnebnih sprememb ter pomembnost znanja kot temelja za politične odločitve in trajnostni razvoj Arktike; ponavlja poziv s 14. konference poslancev arktične regije, naj se okrepi baza znanja in izboljša znanstveno sodelovanje z novo pobudo mednarodnega polarnega leta; podpira mednarodna prizadevanja v zvezi z znanostjo, znanjem in inovacijami z arktično dimenzijo ter sodelovanje pri raziskavah na Arktiki, kot je sklenitev in izvajanje sporazuma o okrepitvi mednarodnega znanstvenega sodelovanja na Arktiki;
54. ugotavlja, da je EU zagotovila znatno financiranje za arktične raziskave prek programov, kot je Obzorje 2020; poudarja, da je treba povečati financiranje EU za arktične raziskave in razvoj; poziva k večji prepoznavnosti in usklajenosti arktičnih raziskav in inovacij, tudi v okviru programa Obzorje Evropa; poziva Komisijo, naj zagotovi celovit pregled financiranja EU, namenjenega tej regiji in arktičnim sestavinam horizontalnih programov EU, in poziva EU, naj izvede ambiciozen, v prihodnost usmerjen in okoljsko trajnosten naložbeni načrt za Arktiko; meni, da bi bilo treba s takim načrtom povečati financiranje ključnih področij, kot so znanstvene raziskave, in dodeliti več sredstev za arktične raziskave, razvoj in inovacije, vesolje, digitalno in prometno infrastrukturo, vesoljske tehnologije, trajnostni pomorski promet, trajnostno pridobivanje in obdelavo surovin, energijo iz obnovljivih virov ter druge nizkoogljične dejavnosti in turizem; poudarja, da je treba izboljšati sinergije med obstoječimi instrumenti financiranja, da se preprečijo morebitna podvajanja ter kar najbolj poveča sodelovanje med notranjimi in zunanjimi programi EU;
55. ugotavlja, da je na Arktiki ogromen potencial za inovacije in trajnostno rabo virov, oblikovanje prakse, ki bi se nato lahko izvajala globalno, pri čemer je Arktika lahko preskusno območje med drugim za geotermalne, vetrne in hidro projekte, proizvodnjo jekla brez ogljika in bolj zeleno proizvodnjo baterij; priznava prispevek vesoljskih programov EU, kot so Copernicus, Galileo, skupna evropska geostacionarna navigacijska storitev in satelitske komunikacije, za okoljsko,